Zuma reageer op hofuitspraakPres. Jacob Zuma (Foto: GCIS) Die appèlhof het pres. Jacob Zuma en die Nasionale Vervolgingsgesag (NVG) se aansoeke om verlof tot appèl met koste van die hand gewys. Zuma en die NVG het die appèlhof genader nadat die hooggeregshof in Pretoria verlede jaar beslis het dat die besluit om Zuma nie te vervolg nie irrasioneel was en dat die 783 strafregtelike aanklagte teen die president weer ingestel moet word. Dr. Gongani Ngqulunga, pres. Jacob Zuma se woordvoerder, het gesê die effek van die appèlhof se besluit is dat om Zuma te vervolg die enigste wettige besluit is wat die NVG geneem het. “Dit beteken dat die voorleggings nie oorweeg is nie en die verwagting is dat die nasionale direkteur van openbare vervolging nou hierdie voorleggings sal oorweeg onder die korrekte wetlike voorskrifte en ŉ wettige besluit daaroor sal neem.” Ngqulunga het gesê enigiemand het die reg om die tipe voorlegging te maak en te verwag dat ŉ wettige besluit geneem sal word. Zuma en die NVG het die appèlhof genader nadat die hooggeregshof in Pretoria verlede jaar beslis het dat die besluit om Zuma nie te vervolg nie irrasioneel was en dat die 783 strafregtelike aanklagte teen die president weer ingestel moet word. Die appèlhof se uitspraak kom nadat Zuma se regspan verlede maand in dié hof toegegee het dat die besluit om Zuma nie op 783 aanklagte van onder meer korrupsie te vervolg nie, irrasioneel was. Mokotedi Mpshe, destydse hoof van die NVG, het in 2009 besluit om Zuma, toe net ANC-president, nie te vervolg op aanklagte van korrupsie, rampokkery, geldwassery en bedrog nie. Zuma was ten tyde hiervan in ŉ magstryd met die voormalige president, Thabo Mbeki, gewikkel. Mpshe het die saak laat vaar nadat hy na die bandopnames, gesprekke tussen Bulelani Ngcuka, Mpshe se voorganger, en Leonard McCarthy, hoof van die Skerpioene, geluister het. Mpshe was glo van mening dat McCarthy die proses vir verskuilde doeleindes gebruik het, naamlik ŉ politieke komplot om glo te verhoed dat Zuma president word. Die DA het aangevoer Mpshe se besluit was irrasioneel, onredelik en geneem met ŉ verskuilde politieke agenda en hulle het hulle tot die hof gewend om die besluit te laat omkeer.